11.05.2011 12:26   "Kui te vaatate, milline oli Skype'i möödunud aasta maksude-eelne kasum, siis see võib hakata juba õigustama igasuguseid hindasid. Aga teine pool on asjal see, et Silicon Valleys tehtavatele tehingutele on puht majandusmatemaatilist argumentatsiooni leida tihtilugu esmapilgul väga raske. Ka varasemad tehingud, mis Skype'i ümber on toimunud, on alati pakkunud üllatusi oma hinna poolest," rääkis Viik ERR-i uudisteportaalile.    Viigi sõnul on väga raske niivõrd selgelt iseseisvat ja konkreetse teenusepakkumisega toodet, nagu on Skype, ükskõik missuguse ettevõtte juurde liita. Raske küsimus on tema arvates ka, miks Microsoftil Skype'i vaja on.    "Nende toredate sõnade taga sünergiast tuleb näha ka  konkreetseid tooteid, teenuseid ja turuosasid. /---/ Kui panna Live Messenger ja Skype omavahel kõrvuti kokku, siis me võime jällegi välja jõuda ülemaailmselt monopoolses seisundis oleva reaalaja kommunikatsioonivahendini. Kahe peale kokku on nende turuosa kindlasti üle kahe kolmandiku maailma internetikommunikatsiooni turust."    Viik nentis, et kui vaadata, kuhu Microsoft on oma põhitoodete valdkonnast siirdumas, ja ka tihedamat koostööd Nokiaga, võib selles näha püüdlust kaua vindunud  mobiiliplatvormil tulla välja uudsete lahendustega. Ta ütles, et Skype on seni olnud eriti edukas eratarbijate hulgas, Microsoft aga suudaks kindlasti juurde tuua ärikliente.        Skype on juba varem välja öelnud, et 2015. aastal töötab ettevõttes mitu tuhat inimest. Viigi sõnul on kindel, et need ei tule Eestisse, sest meil ei jätku kindlasti infotehnolooge rahvusvahelise tarkvaragigandi täies mahus  ülesehitamiseks.    "Samas olen ma endiselt seda meelt, et on väga suur hulk olulisi tuumkompetentse ja väga hea tiim, mis on Eestis olemas, ja selliseid asju ei ole mõtet torkida ja kuhugi ära viia. /---/ Kõige tähtsam on see, et sul on olemas korralik kompetents, sul on olemas väga head inimesed, nendel on hea töökeskkond olemas, nad on motiveeritud, nad teevad head tööd," rääkis Viik.